Møte i Tascosa

Møte i Tascosa er en norsk roman, utgitt som bok nummer 76 i den 83 bind store serien om western-helten og US-marshalen Morgan Kane. Boka ble lansert i 1975, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 575. Den kom som en «Kjempe-Kane» med dobbel pris -  ti kroner. Samme året gikk den også som føljetong i forlagets blad Western, fra nummer 3 til 11 1975. 

Møte i Tascosa var den femte boka Hallbing skrev om Kanes ungdomstid. Tidligere hadde han utgitt Blodsporet til Santa Fe (der Kane var 16 år), Comanche!, Den siste cheyenne og Der ørnene dør (der han er 18-19-20 år). I Møte i Tascosa er handlingen lagt til 1876, og Kane er 20. Han har, rystet i sin unge sjel, lagt tenårene og de blodige indianerkrigene bak seg. 

I Møte i Tascosa rir Kane seg fast i kvikksand, mister det meste han eier og må hjelpes ut av uføret. Den unge mannen som redder Kane er William Bonney - i ettertiden og for western-lesere bedre kjent som Billy The Kid. Kvikksandrammet, pengelens, presenteres Kane for Billys gjeng, og får et slags sosialt utgangspunkt for sitt senere liv som «El Gringo», bandemedlem og fredløs...

Handlingen i Møte i Tascosa er lagt til Texas, til byen Tascosa og de meksikanske og amerikanske farmerne i omegnen. På prærien blusser konflikten opp. Etter åpenbar selvtekt, brutal voldtekt og drap på en meksikansk jente utvikler det seg til et blodig oppgjør, der hevner hevner hevner - og unge Kane må gripe inn.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykte man . 

Seriens popularitet gjorde at Møte i Tascosa likevel snart måtte trykkes på nytt. Mens den fortsatt ble utgitt i Bladkompaniets opprinnelige pocket-serie kom boka i minst to opplag. 

Og utgivelsene var ikke begrenset til Norge. 

Boka kom i 1977 i Danmark på Winther som en «Special Kane»-bok som  Møde i Tascosa. 
I 1979 kom den i Island som Þeir hittust á heljarslóð.
I 1981 kom den i Finland på Otava som Kohtaaminen Tascosassa.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Møte i Tascosa i det fjerde bindet. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Møte i Tascosa i 2002 som bok 6, tykk nok til å fylle et bind alene. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Møte i Tascosa i 2010 som bok nr. 5 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 5 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten, og deres bokversjon fra 2022.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 288–289.

Norske romaner
Morgan Kane
Bøker fra 1975